**A büntetés-végrehajtás országos parancsnokának**

**31/2017. (II. 28.) OP**

***s z a k u t a s í t á s a***

***a bv. szervek személyi állományának törzsfoglalkozásra való felkészítéséről, részvételéről***

A büntetés-végrehajtási szervezet belső szabályozási tevékenységéről szóló 2/2013. (IX. 13.) BVOP utasítás 7. pontja alapján a törzsfoglalkozásra való felkészítésről, részvételről az alábbi szakutasítást adom ki.

**I.**

**A szakutasítás hatálya**

1. A szakutasítás hatálya kiterjed a büntetés-végrehajtási intézetek és intézmények, valamint a fogvatartottak kötelező foglalkoztatására létrehozott gazdasági társaságok (a továbbiakban együttesen: bv. szervek) személyi állományára.

**II.**

**Általános rendelkezések**

1. A büntetés-végrehajtási szervezet egyik alapvető feladata, a személyi állomány kötelessége, hogy a büntetés-végrehajtás rendjét, biztonságát súlyosan sértő vagy veszélyeztető cselekményeket, eseményeket (a továbbiakban: bv. biztonsági rendkívüli események) megelőzze, a bekövetkezetteket megszakítsa, felszámolja, továbbá a katasztrófahelyzetekben is szakszerűen intézkedjen. Mindezek elengedhetetlen feltétele, hogy a bv. szervek intézkedésre jogosult személyi állományának a válságkezelésre vonatkozó felkészültsége magas színvonalú, tevékenysége kellően összehangolt, begyakorolt legyen.
2. A bv. biztonsági rendkívüli események, katasztrófa-helyzetek megelőzése érdekében, továbbá bekövetkezésük esetén intézkedésre kötelezett és jogosult személyi állománynak a bv. szervekben rendszeresen törzsfoglalkozásokat kell tartani.
3. A törzsfoglalkozáson résztvevő személyi állomány körébe a bv. szervek alábbi beosztású tagjai tartozzanak:
   1. parancsnok, igazgató, főigazgató főorvos, parancsnok-helyettes;
   2. osztályvezető, osztályvezető-helyettes;
   3. biztonsági tiszt;
   4. biztonsági-és körlet főfelügyelő;
   5. a gazdasági társaság ügyvezető igazgatója, foglalkoztatási biztonsági felelős;
   6. a parancsnok által kijelölt személyek (pl.: reintegrációs tisztek, mozgósítási megbízott, műveleti csoport-vezető, kutyatelep-vezető, tűz- és munkavédelmi felelős, nyilvántartási szakterület vezetője, stb.);
   7. indokolt esetben az együttműködő szervek képviselői, akiket a parancsnok illetékes vezetőjük útján a törzsfoglalkozáson való részvételre felkér.
4. A törzsfoglalkozás végrehajtása a feltételezett helyzetek, események bekövetkezése esetén teendő intézkedések (válságkezelés) gyakorlását biztosítja.
5. A bv. szervekben félévente legalább egy törzsfoglalkozást kell tartani, melyek konkrét időpontját a bv. szervek féléves munkatervében kell ütemezni. A törzsfoglalkozásról a tervezett időpont előtt nyolc nappal, a témák megjelölésével a Biztonsági Szolgálatvezetőjét írásban tájékoztatni kell.
6. A törzsfoglalkozásokat úgy kell összeállítani, hogy mindazon eseményfajták, amelyek kezelésére a bv. intézetek és intézmények felszámolási és védelem-igazgatási témájú tervekben kötelezettek, a tárgyév folyamán kivétel nélkül szerepeljenek. A választott témákat a soros törzsfoglalkozáshoz közeli időszakban - helyben vagy másutt - történt súlyosabb események tanulságaival ki kell egészíteni, továbbá értékelni kell a bv. szervek biztonsági helyzetét is.
7. A bv. szervek vezetői a törzsfoglalkozásokról távollétet - a kötelezettek esetében - csak nagyon kivételesen engedélyezhetnek.
8. A bv. szervek vezetői kötelesek gondoskodni arról, hogy a törzsfoglalkozások végrehajtása előtt a berendeltek alaposan tanulmányozni tudják a vonatkozó jogszabályokat, a belső rendelkezéseket, valamint a felszámolási tervekben foglaltakat. A tervekbe történő előzetes betekintés, továbbá az adott bv. szervek épületeiben, létesítményeiben elhelyezett fontosabb biztonsági eszközök, tárgyak helyének ismerete a berendeltek személyes kötelezettsége.
9. A törzsfoglalkozásra foglalkozás-vezetési tervet kell készíteni. A foglalkozási tervnek tartalmaznia kell a foglalkozás helyét, időpontját, tárgyát, időtartamát, módszerét, tervezett költségigényeit (pl.: túlóra), anyagszükségleteit. Meg kell határozni a résztvevők körét, öltözetét, felszerelését, a feldolgozandó témá(ka)t, a foglalkozás-vezető és a foglalkozáson résztvevők tevékenységét, a felkészülés irodalmát. Ezen túl a foglalkozási tervhez mellékelni kell az előzetes betekintést igazoló és a törzsfoglalkozáson résztvevő személyi állomány jelenléti ívét.
10. A törzsfoglalkozást a parancsnok vezeti, ezáltal közvetlenül ellenőrzi a részvevő személyi állomány felkészültségét.
11. Amennyiben a törzsfoglalkozás jellege lehetővé teszi, a törzsfoglalkozáson a feltevéseket a résztvevőkből alakított csoportokban kell megoldani. Egy-egy csoportban a személyi állomány eltérő szakterületen dolgozóinak részvétele lehetőleg arányos legyen. Az aktuális feladat feldolgozások során az egyes végrehajtási javaslatok kerüljenek megvitatására.
12. A helyzetbeállítások elméleti megoldását a feltételezett helyszíneken is szükséges begyakorolni, helyszínbejárást kell tartani.
13. A törzsfoglalkozásokról a biztonsági osztályvezető, valamint a mozgósítási megbízott haladási naplót vezet. A parancsnokok intézkednek arról, hogy a törzsfoglalkozás végrehajtásának tapasztalatairól 5 munkanapon belül „Emlékeztető” jegyzőkönyv készüljön. Abban dokumentálni kell a felkészületlenség, a szakmai ismeretek hiányosságainak észlelését, valamint az arra megtett intézkedéseket, meghatározott feladatokat.
14. A parancsnok megköveteli, hogy a törzsfoglalkozásra berendelt személyi állomány az ott elhangzottakról - az ismeret megőrzése érdekében - megfelelő jegyzetet készítsen, továbbá a törzsfoglalkozástól távollévők az elmaradt ismereteket utólag megszerezzék.
15. A törzsfoglalkozásokkal kapcsolatban keletkezett valamennyi iratot (foglalkozásvezetési terv, haladási napló, jelenléti ív, stb.) egymástól jól elkülönítetten, a bv. szerv soron következő átfogó szakmai ellenőrzésének időpontjáig meg kell őrizni.

**III.**

**Záró rendelkezések**

1. A törzsfoglalkozások ellenőrzéséről a biztonsági és fogvatartási helyettes köteles gondoskodni.
2. Ez a szakutasítás a 2017. március 1-én lép hatályba.
3. Hatályát veszti a bv. intézetek vezető törzsének törzsfoglalkozáson való rendszeres felkészítéséről szóló 1-1/36/2000. (IK. Bv. Mell. 7.) OP intézkedés.

**Dr. Tóth Tamás bv. vezérőrnagy**

**országos parancsnok**